Ελένη Ζιώγα

Η **Ελένη Ζιώγα** είναι Ελληνίδα συγγραφέας, στιχουργός και ηθοποιός. 

Γράφει και παίζει στο θέατρο και την τηλεόραση. Επίσης, γράφει ποιήματα και στίχους.

## Βιογραφία
Γεννήθηκε στην Αθήνα και έχει καταγωγή από το Συρράκο της Ηπείρου και από την Κωνσταντινούπολη. Πατέρας της είναι ο σημαντικός θεατρικός συγγραφέας της μεταπολεμικής γενιάς Βασίλης Ζιώγας και μητέρα της η πιανίστα Ελένη Σαράντη.

Για ένα διάστημα και κατά τη διάρκεια της δεκαετίας του 1980, εργάστηκε σε διάφορες δουλειές για βιοπορισμό, ανάμεσα σ’ αυτές και ως δημοσιογράφος σε εφημερίδες του ημερήσιου Τύπου («Πρώτη», «Αναγνώστης», «Ελεύθερος Τύπος»).

Ως ηθοποιός, εμφανίστηκε για πρώτη φορά  το 1995 στην παράσταση «Χρωματιστές Γυναίκες» του Βασίλη Ζιώγα (σκηνοθεσία Νίκος Κουτελιδάκης), ενώ από την ίδια χρονιά ξεκίνησε και την πορεία της ως στιχουργός συνεργαζόμενη με σημαντικούς συνθέτες και ερμηνευτές (Μίκης Θεοδωράκης, Μαρία Φαραντούρη, Παναγιώτης Καλαντζόπουλος, Ευανθία Ρεμπούτσικα, Αντώνης Μιτζέλος, Νίκος Αντύπας, Νάνα Μούσχουρη, Γιώργος Νταλάρας, Ελευθερία Αρβανιτάκη, Γιάννης Κότσιρας, Έλλη Πασπαλά, Μιχάλης Χατζηγιάννης, Κώστας Μακεδόνας κ.α.). Έχει στο ενεργητικό της χρυσούς και πλατινένιους δίσκους και πολλά τραγούδια που αγαπήθηκαν από το κοινό. Τα πιο πρόσφατα τραγούδια της είναι σε συνεργασία με τον κύπριο συνθέτη και τροβαδούρο Χρίστο Στυλιανού.

Αρχής γενομένης από τη σειρά «Σαν Αδελφές» (1999), που γυρίστηκε για λογαριασμό της ΕΡΤ, ξεκίνησε να γράφει πρωτότυπα σενάρια για την τηλεόραση, στα οποία συμμετείχε και ως ηθοποιός («Φύγαμε», «Alma Libre», «Μετράω Στιγμές»), ενώ εξακολούθησε να παίζει και στο θέατρο  («Ανδρομάχη»  του Άκη Δήμου, «Θανασάκης ο Πολιτευόμενος» των Σακελλάριου-Γιαννακόπουλου, «Δεσποινίς Τζούλια»  του Αύγουστου Στρίντμπεργκ, «Μαλλιά Κουβάρια» του Νικόλαου Λάσκαρη κ.α.).

Έχει γράψει δύο θεατρικά έργα. «Το Μυστικό της Κυρίας Έλεν» (2012) και «Η Καρφίτσα ή Απλά μαθήματα επιβίωσης» (2017) που ανέβηκαν σε διάφορες θεατρικές σκηνές, με τη συμμετοχή και της ίδιας ως ηθοποιού (Ίδρυμα Mιχάλης Κακογιάννης, Μικρό Παλλάς, Θέατρο Επί Κολωνώ, Bios).

Τον Μάιο του 2023 εμφανίστηκε στο θέατρο Bios στον πολυμεσικό μονόλογο-performance με τίτλο «Αλίκη», μια παράσταση μαγικού ρεαλισμού σε σκηνοθεσία Γρηγόρη Χατζάκη, βασισμένη στην «Αλίκη στη Χώρα των θαυμάτων» του Λουίς Κάρολ (σε μετάφραση Παυλίνας Παμπούδη και διασκευή  Ελένης Ζιώγα και Γρηγόρη Χατζάκη).

Έχει εκδώσει μια ποιητική συλλογή με τίτλο «Επιστροφή Αλλού» (εκδ. «Ροές»). Στη συλλογή περιλαμβάνονται ποιήματα και στίχοι της που έχουν γραφτεί μέχρι το 2010.

Επίσης, από τις εκδόσεις «Πορφύρα» κυκλοφορεί το θεατρικό της κείμενο «Η Καρφίτσα ή Απλά Μαθήματα Επιβίωσης».

Το 2022 υπέγραψε το σενάριο και τη διασκευή στην τηλεοπτική μεταφορά του κλασικού διηγήματος του Κωνσταντίνου Θεοτόκη «Αγάπη Παράνομη». Πρόκειται για μια μίνι-σειρά για την ΕΡΤ1, την οποία σκηνοθέτησε ο Νίκος Κουτελιδάκης και πρωταγωνιστούν η Καρυοφυλλιά Καραμπέτη και ο Νίκος Ψαρράς.

Το 2025 έγραψε για λογαριασμό του Mega, το σενάριο «Οι Αθώοι», βασισμένο στο πεζογράφημα «Κατάδικος» του ίδιου συγγραφέα. Η σειρά (16 επεισόδια) γυρίστηκε σε σκηνοθεσία των Νίκου και Άγγελου Κουτελιδάκη. Σε αυτήν υποδύεται τον ρόλο της Βενέτας.

## Σπουδές

* Πρωτοβάθμια-Δευτεροβάθμια εκπαίδευση: Αρσάκειο Ψυχικού 

* Τριτοβάθμια εκπαίδευση: Πτυχίο Φιλοσοφικής Σχολής του Πανεπιστημίου Αθηνών (Αγγλική Γλώσσα και Φιλολογία)

* Σεμινάρια-Εργαστήρια

Υποκριτική στην τραγωδία (Δέσποινα Μπεμπεδέλη) 

Αυτοσχεδιασμός (Michael Seibel)

Υποκριτική (Βαρβάρα Δούκα). 

* Άλλες σπουδές 

Πιάνο (Γιάννης Παπαδόπουλος) 

Κλασικό τραγούδι-Ωδείο Αθηνών (Κική Μορφονιού, Ηρώ Πάλλη)

Ρυθμική-Χορός (Sonja Morianova, Γιάννης Μέτσης)

## Θέατρο

## Τηλεόραση

## Σινεμά

## Θεατρικά Έργα

## Βιβλία

## Τηλεοπτικά Σενάρια

## Δισκογραφία

## Παραπομπές


Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου
Κατηγορία:Ελληνίδες συγγραφείς
Κατηγορία:Έλληνες σεναριογράφοι